Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 1 Pv 569/12/3309	Trenčín, 23.10.2012
EEČ : 2-28-160-2012

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátorka Okresnej prokuratúry Trenčín
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 01.02.2012 v čase o 18.00 hod. v obytnom dome číslo 41/107 na ulici Centrum I. v Dubnici nad Váhom prechovával usušenú látku rastlinného pôvodu zelenej farby zabalenú v papieri, ktorú mal pre vlastnú potrebu a ktorú dobrovoľne vydal vyšetrovateľovi Úradu boja proti organizovanej kriminalite PPZ dňa 01.02.2012 v čase o 22.55 hod., pričom následne znaleckým skúmaním Kriminalistického a expertízneho ústavu PZ Bratislava bolo zistené, že papier s obsahom usušenej látky rastlinného pôvodu zelenej farby obsahoval sušené konope s hmotnosťou 89 mg, s koncentráciou 18,4% hmotnostného tetrahydrokanabinolu - THC, obsahujúce 16 mg účinnej látky THC, čo zodpovedá jednej obvykle jednorazovej dávke drogy, pričom rastliny rodu Cannabis (konopa) sú zaradené v zmysle zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ Dubnica nad Váhom sp. zn. ORP-794/DC-TN-2012 zo dňa 07.06.2012 podľa § 199 ods. 1 Trestného poriadku bolo začaté trestné stíhanie a súčasne podľa § 206 ods. 1 Trestného poriadku bolo vznesené obvinenie XXXXX pre prečin nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona na tom skutkovom základe, že dňa 01.02.2012 v čase o 18.00 hod. v obytnom dome číslo 41/107 na ulici Centrum I. v Dubnici nad Váhom prechovával usušenú látku rastlinného pôvodu zelenej farby zabalenú v papieri, ktorú mal pre vlastnú potrebu a ktorú dobrovoľne vydal vyšetrovateľovi Úradu boja proti organizovanej kriminalite PPZ dňa 01.02.2012 o 22.55 hod., kde následne znaleckým skúmaním KEÚ PZ Bratislava pod č. PPZ-KEU-BA-EXP-2012/1479 bolo zistené, že papier s obsahom usušenej látky rastlinného pôvodu zelenej farby obsahoval konope s hmotnosťou 89 mg, s koncentráciou 18,4% hmotnostného THC, obsahujúce 16 mg THC, ktoré zodpovedá jednej obvykle jednorazovej dávke drogy. 

     V rámci vyšetrovania bol vypočutý obvinený, ktorý sa vo svojej svedeckej výpovedi priznal k zavineniu spáchanej trestnej činnosti, oľutoval ju a vyhlásil, že spáchal skutok, pre ktorý je trestne stíhaný a zároveň obvinený súhlasil s podmienečným zastavením trestného stíhania. 
     Z odpisu registra trestov, ako aj zo správ o povesti obvineného vyplýva, že obvinený doposiaľ nebol súdne trestaný. Z výpisu Ústrednej evidencie priestupkov Ministerstva vnútra SR je zrejmé, že obvinený nebol doposiaľ priestupkovo riešený. Svojim konaním obvinený škodu nespôsobil. 

     Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 

a) vyhlási, že spáchal skutok, za ktorý je stíhaný, a nie sú dôvodné pochybnosti o tom, že jeho vyhlásenie bolo vykonané slobodne, vážne a zrozumiteľne, 

b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a

c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

       Podľa § 216 odsek 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

        Ak obvinený v priebehu skúšobnej doby bude viesť riadny život, prokurátor rozhodne, že sa obvinený osvedčil. Ak sa však obvinený v skúšobnej dobe podmienečného zastavenia trestného stíhania dopustí trestného činu alebo iného protiprávneho konania, prokurátor rozhodne, a to aj počas skúšobnej doby, že sa v trestnom stíhaní pokračuje.

         Vzhľadom na to, že v tomto prípade boli splnené všetky zákonné podmienky podmienečného zastavenia trestného stíhania rozhodla som tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viera Muríňová
prokurátorka